

**Еуразиялық экономикалық одаққа мүше мемлекеттердің индустриялық-инновациялық инфрақұрылым объектілерін құру мен жұмыс істеуін қамтамасыз етудің үздік практикаларын тарату туралы**

Еуразиялық экономикалық комиссия Алқасының 2016 жылғы 27 желтоқсандағы № 37 ұсынымы.

      Еуразиялық экономикалық комиссия Алқасы Еуразиялық экономикалық комиссия Кеңесінің 2016 жылғы 17 наурыздағы № 17 шешімімен бекітілген Еуразиялық экономикалық одақ шеңберінде өнеркәсіптік ынтымақтастықтың негізгі бағыттарын іске асыру жөніндегі актілер мен іс-шараларды әзірлеу жоспарының 23-тармағына сәйкес

      Еуразиялық экономикалық одаққа мүше мемлекеттердің индустриялық-инновациялық инфрақұрылым объектілерін (бұдан әрі тиісінше – инфрақұрылым объектілері, мүше мемлекеттер, Одақ) құру мен жұмыс істеуін қамтамасыз етудің үздік практикаларын тарату, инфрақұрылым объектілерінде орналастырылатын кәсіпорындар мен ұйымдардың кооперациясын дамыту мақсатында

      мүше мемлекеттерге:

      1. Осы Ұсыным Одақтың ресми сайтында жарияланған күннен бастап:

      а) өнеркәсіптік (инновациялық) кластер, технологиялық (инновациялық) парк (технопарк), индустриялық (өнеркәсіптік) парк (аймақ), ғылыми-техникалық (инновациялық) орталық сияқты объектілерді қоса алғанда, инфрақұрылым объектілерінің және және мүше мемлекеттердің заңнамасында көзделген басқа да инфрақұрылым объектілерінің тізбесін қалыптастыруды және жыл сайын жаңартуды;

      б) озық (моделдік) ұлттық инфрақұрылым объектілерін құру мен жұмыс істеуін қамтамасыз етудің үздік практикалары мен тәжірибесін зерделеу үшін оларды айқындауды;

      в) мүше мемлекеттердің бизнес-қоғамдастықтарының қатысуымен озық (моделдік) ұлттық инфрақұрылым объектілерін құру мен жұмыс істеуін қамтамасыз ету бойынша тәжірибе алмасу жөніндегі бірлескен іс-шаралар жүргізуді;

      г) Еуразиялық экономикалық комиссиямен бірлесіп, озық (моделдік) ұлттық инфрақұрылым объектілерін құрудың үздік әлемдік практикаларына, халықаралық стандарттарына және тәжірибесіне шолу жасауды, сондай-ақ объектілерді инфрақұрылым объектілеріне жатқызу өлшемшарттарын айқындау жөніндегі ұсыныстар тұжырымдауды;

      д) Одақ шеңберінде инфрақұрылым объектілерін ерікті түрде сертификаттау жүйесін енгізудің орындылығы туралы мәселені зерделесін;

      е) мүше мемлекеттер заңды тұлғаларының инфрақұрылым объектілеріне кемсітушіліксіз қол жеткізуін қамтамасыз ету туралы мәселені пысықтауды,

      2. Еуразиялық экономикалық комиссияға:

      а) 2017 жылғы 1 мамырға дейін – осы Ұсынымның 1-тармағының "а" тармақшасында көрсетілген инфрақұрылым объектілерінің тізбесін, сондай-ақ Одақтың ресми сайтына орналастыру мақсатында жыл сайын, 1 мамырға дейін оның жаңартылған нұсқасын;

      б) 2017 жылғы 1 маусымға дейін - Одақтың ресми сайтына орналастыру мақсатында осы Ұсынымның 1-тармағының "б" тармақшасында көрсетілген озық (моделдік) ұлттық инфрақұрылым объектілерінің тізбесін;

      в) 2017 жылғы 1 шілдеге дейін - Одақтың ресми сайтына орналастыру мақсатында осы Ұсынымның 1-тармағының "в" тармақшасына сәйкес озық (моделдік) ұлттық инфрақұрылым объектілерін құру мен жұмыс істеуін қамтамасыз ету бойынша тәжірибе алмасу жөніндегі 2017 – 2018 жылдарға арналған бірлескен іс-шаралар жоспары туралы ұсыныстарды;

      г) 2018 жылғы 1 қаңтарға дейін – осы Ұсынымның 1-тармағының "г" тармақшасын орындау нәтижелері бойынша ақпаратты;

      д) 2109 жылғы 1 қаңтарға дейін – осы Ұсынымның 1-тармағының "д" тармақшасына сәйкес мәселені зерделеу нәтижелері бойынша дайындалған Одақ шеңберінде инфрақұрылым объектілерін ерікті түрде сертификаттау жүйесін енгізудің орындылығына қатысты ұсыныстар беруді ұсынады.

|  |  |
| --- | --- |
| *Еуразиялық экономикалық комиссия*  *Алқасының Төрағасы* | *Т. Саркисян* |

© 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК